மஸ்ரூர் ஜஹான்

பேகம் மஸ்ரூர் ஜஹான் (Begum Masroor Jahan) (8 ஜூலை 1938-22 செப்டம்பர் 2019) இந்தியாவைச் சேர்ந்த உருது மொழி புதின எழுத்தாளரும் சிறுகதை எழுத்தாளரும் ஆவார். இலக்கியத்தில் இவரது பங்களிப்புகளுக்காக, 2010 மற்றும் 2015 ஆம் ஆண்டுகளில் உத்தரப் பிரதேச உருது அகாதமி விருதுகளும், 2017 ஆம் ஆண்டில் ஹிந்துஸ்தான் டைம்ஸ் மகளிர் விருதும் இவருக்கு வழங்கப்பட்டன.

 வாழ்க்கை 
மஸ்ரூர் ஜஹான் (என்கிற கயால்) இலக்னோவில் ஒரு இலக்கியச் சூழல் மிகுந்த குடும்பத்தில் பிறந்தார். இவரது தாத்தா மெஹ்தி ஹசன் நசிரி லக்னவி ஒரு கவிஞரும் மொழிபெயர்ப்பாளரும் ஆவார். இவரின் தந்தை உசைன் கயால் லக்னவியும் ஒரு கவிஞரும் கல்வியாளரும் ஆவார். ஆனாலும் மஸ்ரூரால் தனது முறையான கல்வியை முடிக்க முடியவில்லை. பதினாறு வயதில், சையத் முர்தாசா அலி கானுக்கு திருமணம் செய்து வைக்கப்பட்டார்.

மஸ்ரூர் ஜஹான் தனது இரண்டு சகோதரர்கள் உட்பட பல இழப்புகளை சந்தித்தார். மேலும் இவரது ஒரு மகனும் சிறுவயதிலேயே இறந்துவிட்டார். மஸ்ரூர் ஜஹான் 2019 செப்டம்பர் 22 அன்று இலக்னோவில் மூளைச்சாவு காரணமாக இறந்தார்.

 தொழில் வாழ்க்கை 
மஸ்ரூர் கயால், 1960 ஆம் ஆண்டில், இலக்னோவை தளமாகக் கொண்ட குவாமி ஆவாஸ் என்ற உருது இதழில் ஹூ வாஸ் ஷீ? என்ற தனது முதல் சிறுகதையை வெளியிட்டார். இவரது முதல் புதினமான டெசிஷன் 1962 ஆம் ஆண்டில் பாக்கித்தானில் வெளியிடப்பட்டது. இவர் மஸ்ரூர் கயால் உட்பட பல்வேறு பெயர்களை பயன்படுத்தி வந்தார். அதன் பிறகு மஸ்ரூர் ஜஹான் என்ற பெயரில் எழுத ஆரம்பித்தார்.

ஜஹானின் கதைகள் ஹரீம் மற்றும் பீஸ்வீன் சத்தி (இருபதாம் நூற்றாண்டு) உட்பட பல பத்திரிகைகளில் வெளிவந்தன. இவரது பெரும்பாலான படைப்புகளை புதினங்களே உருவாக்கியிருந்தாலும், விமர்சகர்கள் இவரது மிகச்சிறந்த படைப்பாற்றல் சிறுகதையிலேயே இருந்ததாகக் கூறியுள்ளனர்.

உருது இலக்கியத்தில் இவரது சமகாலத்தவர்களான இசுமத் சுகதாய் மற்றும் குர்ரத்-உல்-ஐன் ஐதர் உட்பட பலர் முற்போக்கு எழுத்தாளர் இயக்கத்தில் தீவிரமாக இருந்தனர். இவர் சமூக விமர்சனங்களை எழுதியபோதும், எந்த இலக்கியப் போக்கிலும் சேரவில்லை.

1970 இல் வெளியிடப்பட்ட தபான் வரவேற்பைப் பெற்றது. அடுத்தடுத்த படைப்புகளான ஜப் கிலி மிட் கெய் மற்றும் கஹான் ஹோ தும் உள்ளிட்டவை சிறந்த விற்பனையான படைப்புகளாக மாறியது.

இவரது புதினமான நயீ பஸ்தி (புதிய குடியிருப்பு) (1982) கருப்பொருள் ரீதியாக மற்றவற்றிலிருந்து மிகவும் வித்தியாசமாக இருந்தது. இவர் காதல் கதைகளை எழுதியிருந்தார். ஆனால் சமூக யதார்த்தத்தின் இந்த முன்மாதிரியில், சட்டவிரோத குடியிருப்புகளில் வாழும் நகர்ப்புற ஏழைகள் எதிர்கொள்ளும் பிரச்சினைகளை அவர் உரையாற்றினார்.

மஸ்ரூர் ஜஹான் அறுபத்தைந்து புதினங்களையும் ஐந்நூறு சிறுகதைகளையும் எழுதியுள்ளார். இவரது படைப்புகள் காசுமீரி, மலையாளம், ஆங்கிலம் மற்றும் பஞ்சாபி உள்ளிட்ட பல மொழிகளில் மொழிபெயர்க்கப்பட்டுள்ளன.

 மேற்கோள்கள் 

 நூல் பட்டியல்












பகுப்பு:20-ஆம் நூற்றாண்டு இந்தியப் பெண் எழுத்தாளர்கள்
பகுப்பு:இந்தியப் பெண் நாவலாசிரியர்கள்
பகுப்பு:இந்திய முஸ்லிம்கள்
பகுப்பு:2019 இறப்புகள்
பகுப்பு:1938 பிறப்புகள்